আমাদের ঈদের আনন্দ শুরু হয় ঈদের আগের দিন সন্ধ্যার পর থেকে। অর্থাৎ ঈদের চাঁদ দেখার পর থেকে আশপাশের বাঙালি মুসলিম শিশু কিশোর ও ভাবী-আপারা সবাই এক সাথে জড়ো হয়ে মেহেদি সন্ধ্যা-চাঁদ রাত পালন করি। হাতে মেহেদি লাগানোর মাধ্যমে। যে ভালো মেহেদি দিতে পারে তাকে স্পেশাল ওনার করে আমন্ত্রণ জানানো হয়। তারপর মধ্যরাত পর্যন্ত চলে মেহেদি দেয়া। শিশুরা বন্ধুদের নিয়ে খেলা করে। অন্য দিকে ঘরের গৃহিণীরা মিষ্টি, পায়েস ও গোশত রান্নার আয়োজন করতে থাকে। পরদিন ভোরবেলা গোসল করে চলে যায় ঈদগাহে অথবা মসজিদে যেখানে দূর-দূরান্ত থেকে সব বাঙালিরা ঈদের নামাজ আদায় করে একে অন্যের সাথে কোলাকুলি করে। আমরা মেয়েরাও জামাতে ঈদের নামাজ আদায় করি। এই ব্যাপারটা বাংলাদেশে থাকতে আমরা কখনো সুযোগ পাইনি, খুবই ভালো লাগে। আমেরিকার ছয়টি শহরে আমার ননদ-ননাস, ভাসুর, শাশুড়ি থাকেন। ঈদের দিন সবার সাথে ঈদ শুভেচ্ছা বিনিময় হয় সেলফোনের মাধ্যমে। ইচ্ছে থাকলেও গিয়ে কুশলবিনিময় করা সম্ভব হয় না। একেক জনের বাসা যেতে যেতেই ঈদ শেষ হয়ে যাবে দূরত্বের কারণে। তাই একই এলাকার প্রতিবেশীদের সাথেই সব আনন্দ ভাগাভাগি করে নেয়া হয়।